Homologia

HomologiaDe hoc vocabulo vide, exempli gratia, apud Bentham & Hooker, Genera Plantarum, vol. 3, pars 1, p. vii (1880): « Quoad florum homologiam difficillime cum exteris Dicotyledonibus comparantur ». est notio in theoria evolutionis biologicae, quae ad explicationem similitudinum inter organismos refertur. 

 Definitio 
Homologiae sunt characterum qualiumcumque similitudines, quarum ratio in origine communi consistit; secus autem sunt analogiae vel homoplasiae (secundum varias terminologias).Iacobus O. McInerney (2020) Traits and homology. In: S. M. Schneider & D. P. Mindell (eds), The Theory of Evolution: Principles, Concepts, and Assumptions. Chicago University Press, pp. 84–101. ISBN 978-0-226-67116-1Georgius Gaylordus Simpson (1961) Principles of Animal Taxonomy. Neo Eboraci: Columbia University Press. LCCN 60-13939

Omnia quae homologa sunt tamquam ‘eadem’ habentur, quae vero analoga, similia, sed haud eadem.Iosephus Fusco (2022) Serial homology. Biological Theory 17: 114–119. Iuxta aliam definitionem, homologia est similitudo ‘essentialis’, analogia vero in superficie tantum.R. Sattler (1984) Homology – a continuing challenge. Systematic Botany, 9 (4): 382–394.

 Historia notionis 
Notionem homologiae anno 1848 a Ricardo Owen, palaeontologo Anglico introductam esse communiter dicitur,Ricardus Owen (1848) On the archetype and homologies of the vertebrate skeleton. Londini: Van Voorst. etiamsi sceleta hominum aviumque comparavit et similitudinem eorum monstravit iam saeculo sexto decimo Petrus Bellonius.Pierre Belon [Petrus Bellonius] (1555) L'Histoire de la nature des oyseaux, avec leurs descriptions et naïfs portraicts retirez du naturel. Parisiis.A. L. Panchen (2007) Homology – history of a concept. In: Homology: Novartis Foundation Symposium 222. Wiley. ISBN 9780470515655 

Ab Owen homologa dicuntur organa vel partes animalium aliis organis partibusve aliorum animalium respondentia propter positionem relativam vel connexiones. Owen ipse non ad evolutionem biologicam, sed ad ‘archetypum’ sese referebat. Notandum est vero auctores veteriores ad eandem notionem exprimendam vocabulo ‘analogiae’ usos fuisse.

Iuxta theoriam evolutionis biologicae ‘eadem’ sunt quae originem communem ducunt, quam explicationem primus Edwinus Ray Lankester, zoologus Anglicus delineavit.Edwinus Ray Lankester (1870) On the use of the term homology in modern zoology, and the distinction between homogenetic and homoplastic agreements. Annals and Magazine of Natural History; Zoology, Botany, and Geology, 6 (4): 34–43.

Secundum alias interpretationes recentiores homologia ad continuitatem informationisL. Van Valen (1982) Homology and causes. Journal of Morphology, 173: 305–312. vel ad identitatem structurarum quarundam geneticam refertur.

 Exempla 

 Animalia 

 Ossicula auditus Mammalium 
Ossa mandibulae et maxillae Reptilium ossiculis auditus Mammalium homologa sunt, et nempe os quadratum Reptilium incudi Mammalium, os vero articulare Reptilium malleo Mammalium. In cranio Reptilium articulatio inter mandibulam et partem cranii principalem fit inter os quadratum et os articulare; apud Mammalia hodierna vero inter os squamosum et os dentale. Transformatio ossium mandibulae maxillaeque in ossicula auditus et mutatio positionis articulationis qua mandibula ad reliquam cranii partem connectitur apud Amniota triadica inter exempla celebria evolutionis biologicae habetur.

Quae homologia primo ob embryogenesin patefacta est,Carolus Bogislaus Reichert (1836) De embryonum arcubus sic dictis branchialibus. Berolini: formis Nietackianis. hisce ossibus apud embryones Mammalium ad mandibulam connexis, deindeque a mandibula sese separantibus et in cavitatem tympanicam transmotis, posteaque inventis Vertebratis fossilibus characteres intermedios exhibentibus confirmata:Sophia Kielan-Jaworowska (2013) In Pursuit of Early Mammals. Indiana University Press. Morganucodon, mammale Triadicum, duplicem articulationem possidet, scilicet et inter squamosum et dentale, et inter quadratum et articulare.K. A. Kermack, F. Mussett & H. W. Rigney (1981) The skull of Morganucodon. Zoological Journal of the Linnean Society, 71 (1): 1–158.

 Arthropoda 

Insecta alas habentia (Pterygota) alas tum binas, tum quaternas (tum senas apud nonnullas species fossiles) habent. Apud Diptera alae posteriores in halteras, apud Coleoptera autem alae anteriores in elytras mutatae sunt, unde et elytrae alis anterioribus aliorum Pterygotorum hodiernorum homologae dicuntur, halterae vero posterioribus. 
 Plantae 
Apud Angiospermas folia, sepala et petala homologa sunt.A. B. Nicotra, A. Leigh, C. K. Boyce, C, S. Jones, K. J. Niklas, D. L. Royer & H. Tsukaya (2011) The evolution and functional  significance of leaf shape in the angiosperms. Functional Plant Biology, 38: 535–552. Talis conguentia inter partes unius organismi homologia serialis dicitur.

Phases alternationis generationum apud diversas Plantas aequivalere primus Wilhelmus Fridericus Benedictus Hofmeister monstravit.W. Hofmeister (1868) Allgemeine Morphologie der Gewächse. Lipsiae: Verlag von Wilhelm Engelmann.P. B. Tomlinson (1984) Homology: an Empirical View. Systematic Botany, 9 (4): 374–381. Exempli gratia, sacculus embryonalis Angiospermarum prothallo Filicum homologus, cum sint ambo gametophyta.T. Münster, J. Pahnke, A. Di Rosa, J. T. Kim, W. Martin, H. Saedler & G. Theissen (1997) Floral homeotic genes were recruited from homologous MADS-box genes preexisting in the common ancestor of ferns and seed plants. Proc. Natl. Acad. Sci. U.S.A., 94 (6): 2415–2420. 

E contra, si plantae terrestres seu Embryophyta cum algis ad Chlorophyta pertinentibus comparantur, constat in terrestribus alternationem generationum semper occurrere (cum sporophyto et gametophyto), in algis vero haud semper (nonnullis tantum gametophytum habentibus). Unde et quaestio orta est, an sporophytum Embryophytorum sporophyto algarum homologum esset; quod falsum esse primo rationibus anatomicis Fridericus Orpen Bower demonstravit,Fridericus Orpen Bower (1908) The Origin of a Land Flora. Londini: MacMilan and Co. quae conclusio negativa studiis cytologicis denuo confirmata est.Linda E. Graham (1993) Origin of Land Plants. Wiley. ISBN 978-0-471-61527-9 Quod ita intelligendum est: proavus communis Chlorophytorum Embryophytorumque alternationem generationum exhibentium gametophytum tantum possidebat, sporophyta vero apud has algas et apud plantas terrestres bis apparuisse.

 Difficultates in hac notione adhibenda 
Homologiae haud eodem modo ab omnibus intelleguntur. Exempli gratia si structura aliquis multoties apud organismos affines apparuit, e praedispositione quadam genetica, quae eis communis est, oriens, hoc apud animalia evolutio parallela dicitur atque numeratur inter casus homoplasiae (quae homologiae opponitur); apud plantas autem homologia latens dicitur.Q. C. B. Cronk (2009) The Molecular Organography of Plants. Oxonii: Oxford University Press. ISBN 978-0-19-955035-7

 Notae 

Categoria:Biologia
Categoria:Evolutio